Απόφαση του Συμβουλίου

της 28ης Φεβρουαρίου 2002

σχετικά με τη σύναψη της συμφωνίας συνεργασίας και τελωνειακής ένωσης μεταξύ της Ευρωπαϊκής Οικονομικής Κοινότητας και της Δημοκρατίας του Αγίου Μαρίνου και του πρωτοκόλλου της εν λόγω συμφωνίας κατόπιν της διευρύνσεως με έναρξη ισχύος την 1η Ιανουαρίου 1995

(2002/245/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 133 και 308, σε συνδυασμό με το άρθρο 300 παράγραφος 2 δεύτερη φράση και παράγραφος 3 πρώτο εδάφιο,

την πρόταση της Επιτροπής(1),

τη γνώμη του Ευρωπαϊκού Κοινοβουλίου(2),

Εκτιμώντας τα ακόλουθα:

(1) Η συμφωνία συνεργασίας και τελωνειακής ένωσης μεταξύ της Ευρωπαϊκής Οικονομικής Κοινότητας και της Δημοκρατίας του Αγίου Μαρίνου, (εφεξής αποκαλούμενη "συμφωνία"), υπεγράφη στις Βρυξέλλες στις 16 Δεκεμβρίου 1991 και επικυρώθηκε από τα δώδεκα κράτη μέλη που την υπέγραψαν κατά την ημερομηνία αυτή.

(2) Εν αναμονή της ενάρξεως ισχύος της συμφωνίας, συνήφθη ενδιάμεση συμφωνία εμπορίου και τελωνειακής ένωσης μεταξύ της Ευρωπαϊκής Οικονομικής Κοινότητας και της Δημοκρατίας του Αγίου Μαρίνου(3).

(3) Η Αυστρία, η Φινλανδία και η Σουηδία έχουν προσχωρήσει στην Ευρωπαϊκή Ένωση και, σύμφωνα με τη συνθήκη προσχωρήσεως, πρέπει να προσχωρήσουν στη συμφωνία.

(4) Η προσχώρηση αυτή προϋποθέτει την προσαρμογή της συμφωνίας μόνον όσον αφορά τη σύνταξη αυθεντικών κειμένων στη φινλανδική και σουηδική γλώσσα.

(5) Υπό τις περιστάσεις αυτές, λαμβανομένης υπόψη της ιδιαιτερότητος του Αγίου Μαρίνου και προκειμένου να υλοποιηθούν οι στόχοι της Κοινότητας στον τομέα των εξωτερικών οικονομικών σχέσεων, η συμφωνία θα πρέπει να μπορέσει να τεθεί σε ισχύ όσον αφορά την Κοινότητα και τα δώδεκα κράτη μέλη.

(6) Το Συμβούλιο θα πρέπει, παράλληλα να εγκρίνει, εξ ονόματος της Κοινότητας, πρωτόκολλο της συμφωνίας κατόπιν της προσχωρήσεως της Δημοκρατίας της Αυστρίας, της Δημοκρατίας της Φινλανδίας και του Βασιλείου της Σουηδίας στην Ευρωπαϊκή Ένωση, εφεξής αποκαλούμενο "πρωτόκολλο".

(7) Εξ αυτών προκύπτει ότι, όσον αφορά την Αυστρία, τη Φινλανδία και τη Σουηδία, η συμφωνία και το πρωτόκολλο και, όσον αφορά τα δώδεκα άλλα κράτη μέλη, το πρωτόκολλο, θα αρχίσουν να ισχύουν μετά την κοινοποίηση της ολοκλήρωσης των κατ' ιδίαν διαδικασιών τους,

ΑΠΟΦΑΣΙΖΕΙ:

Άρθρο 1

Η συμφωνία συνεργασίας και τελωνειακής ένωσης μεταξύ της Ευρωπαϊκής Οικονομικής Κοινότητας και της Δημοκρατίας του Αγίου Μαρίνου, η οποία υπεγράφη στις Βρυξέλλες στις 16 Δεκεμβρίου 1991, συμπεριλαμβανομένων των δηλώσεων που αποτελούν μέρος αυτής, εγκρίνεται εξ ονόματος της Κοινότητας.

Το κείμενο της συμφωνίας και των δηλώσεων επισυνάπεται ως παράρτημα Ι της παρούσας απόφασης.

Ο Πρόεδρος του Συμβουλίου προβαίνει, εξ ονόματος της Κοινότητας, στην κοινοποίηση που αναφέρεται στο άρθρο 30 της συμφωνίας.

Άρθρο 2

Το πρωτόκολλο της συμφωνίας συνεργασίας και τελωνειακής ένωσης μεταξύ της Ευρωπαϊκής Οικονομικής Κοινότητας και της Δημοκρατίας του Αγίου Μαρίνου, κατόπιν της προσχωρήσεως της Δημοκρατίας της Αυστρίας, της Δημοκρατίας της Φινλανδίας και του Βασιλείου της Σουηδίας στην Ευρωπαϊκή Ένωση, εγκρίνεται εξ ονόματος της Κοινότητας.

Το κείμενο του πρωτοκόλλου αυτού επισυνάπτεται ως παράρτημα της παρούσας απόφασης.

Ο Πρόεδρος του Συμβουλίου προβαίνει, εξ ονόματος της Κοινότητας, στην κοινοποίηση που προβλέπει το άρθρο 3 του πρωτοκόλλου.

Βρυξέλλες, 28 Φεβρουαρίου 2002.

Για το Συμβούλιο

Ο Πρόεδρος

A. Acebes Paniagua

(1) ΕΕ C 302 της 22.11.1991, σ. 10 και

ΕΕ C 124 της 21.4.1997, σ. 1.

(2) ΕΕ C 241 της 21.9.1992, σ. 169 και

ΕΕ C 328 της 26.10.1998, σ. 218.

(3) ΕΕ L 359 της 9.12.1992, σ. 13.